62023TJ0573_RES
Sag T-573/23
Positive Group PAO
mod
Rådet for Den Europæiske Union
Rettens dom (Ottende Udvidede Afdeling) af 10. september 2025
»Fælles udenrigs- og sikkerhedspolitik – restriktive foranstaltninger truffet over for tiltag, der underminerer eller truer Ukraines territoriale integritet, suverænitet og uafhængighed – indefrysning af midler – liste over personer, enheder og organer, som er omfattet af indefrysningen af pengemidler og økonomiske ressourcer – opførelse og opretholdelse af sagsøgerens navn på listen – begrebet »enheder, der er aktive i den russiske IT-sektor, med en licens, der administreres af FSB« – artikel 2, stk. 1, litra i), i afgørelse 2014/145/FUSP – artikel 3, stk. 1, litra i), i forordning (EU) nr. 269/2014 – ulovlighedsindsigelse – urigtigt skøn – begrundelsespligt – ret til forsvar«
Retslig procedure – intervention – interventionsindlæg – formkrav – kortfattet fremstilling af anbringenderne – formaliteten
[Rettens procesreglement, art. 145, stk. 2, litra b)]
(jf. præmis 32-36)
Fælles udenrigs- og sikkerhedspolitik – restriktive foranstaltninger truffet på baggrund af situationen i Ukraine – kriterier for vedtagelse af restriktive foranstaltninger – juridiske personer, enheder eller organer, der er aktive i den russiske IT-sektor, med en licens, der administreres af FSB, eller en licens til våben og militært udstyr – overholdelse af retssikkerhedsprincippet, der kræver, at retsreglerne skal være klare, præcise og forudsigelige i deres retsvirkninger
[Art. 21, stk. 2, litra c), TEU; Rådets afgørelse 2014/145/FUSP, som ændret ved afgørelse (FUSP) 2023/1218, (FUSP) 2023/1767, (FUSP) 2024/847 og (FUSP) 2024/2456, art. 2, stk. 1, litra i); Rådets forordning nr. 269/2014, art. 3, stk. 1, litra i), samt forordning 2023/1216, 2023/1765, 2024/849 og 2024/2455]
(jf. præmis 44-49, 52, 65, 75 og 76)
Fælles udenrigs- og sikkerhedspolitik – restriktive foranstaltninger truffet på baggrund af situationen i Ukraine – indefrysning af midler tilhørende juridiske personer, enheder eller organer, der er aktive i den russiske IT-sektor, med en licens, der administreres af FSB, eller en licens til våben og militært udstyr – Rådet ikke vedtaget restriktive foranstaltninger over for andre enheder, der befinder sig i en tilsvarende situation – Rådets skønsmargen med hensyn til de formål, der forfølges med lovgivningen
[Art. 21, stk. 2, litra c), TEU; Rådets afgørelse 2014/145/FUSP, som ændret ved afgørelse (FUSP) 2023/1218, (FUSP) 2023/1767, (FUSP) 2024/847 og (FUSP) 2024/2456, art. 2, stk. 1, litra i); Rådets forordning nr. 269/2014, art. 3, stk. 1, litra i), samt forordning 2023/1216, 2023/1765, 2024/849 og 2024/2455]
(jf. præmis 50 og 51)
Fælles udenrigs- og sikkerhedspolitik – restriktive foranstaltninger truffet på baggrund af situationen i Ukraine – kriterier for vedtagelse af restriktive foranstaltninger – juridiske personer, enheder eller organer, der er aktive i den russiske IT-sektor, med en licens, der administreres af FSB, eller en licens til våben og militært udstyr – begrebet licens udstedt af FSB
[Rådets afgørelse 2014/145/FUSP, som ændret ved afgørelse (FUSP) 2023/1218, (FUSP) 2023/1767 og (FUSP) 2024/2456, art. 2, stk. 1, litra i); Rådets forordning nr. 269/2014, art. 3, stk. 1, litra i), samt forordning 2023/1216, 2023/1765 og 2024/2455]
(jf. præmis 57-64, 74, 126, 127, 140, 141, 231, 255, 256 og 266)
Fælles udenrigs- og sikkerhedspolitik – restriktive foranstaltninger truffet på baggrund af situationen i Ukraine – kriterier for vedtagelse af restriktive foranstaltninger – juridiske personer, enheder eller organer, der er aktive i den russiske IT-sektor, med en licens, der administreres af FSB, eller en licens til våben og militært udstyr – begrebet enhed – moder- og datterselskaber – omfattet – betingelser – moderselskabets afgørende indflydelse på datterselskabet
[Art. 21, stk. 2, litra c), TEU; Rådets afgørelse 2014/145/FUSP, som ændret ved afgørelse (FUSP) 2023/1218, (FUSP) 2023/1767 og (FUSP) 2024/2456, art. 2, stk. 1, litra i); Rådets forordning nr. 269/2014, art. 3, stk. 1, litra i), samt forordning 2023/1216, 2023/1765 og 2024/2455]
(jf. præmis 78-86, 184, 185, 253, 254 og 257)
Fælles udenrigs- og sikkerhedspolitik – restriktive foranstaltninger truffet på baggrund af situationen i Ukraine – kriterier for vedtagelse af restriktive foranstaltninger – juridiske personer, enheder eller organer, der er aktive i den russiske IT-sektor, med en licens, der administreres af FSB, eller en licens til våben og militært udstyr – forbindelser mellem den russiske IT-sektor og de russiske sikkerhedstjenester – nødvendighed af en direkte forbindelse til informationskrigen – foreligger ikke – hensigtsmæssig karakter af restriktive foranstaltninger – restriktive foranstaltninger, der forfølger et lovligt formål for den fælles udenrigs- og sikkerhedspolitik – overholdelse af proportionalitetsprincippet
[Art. 3, stk. 1, TEU, art. 5 TEU og art. 21, stk. 2, litra c), TEU; Rådets afgørelse 2014/145/FUSP, som ændret ved afgørelse (FUSP) 2023/1218, (FUSP) 2023/1767, (FUSP) 2024/847 og (FUSP) 2024/2456, art. 2, stk. 1, litra i); Rådets forordning nr. 269/2014, art. 3, stk. 1, litra i), samt forordning 2023/1216, 2023/1765, 2024/849 og 2024/2455]
(jf. præmis 90-106, 110, 115, 118-121, 128-133 og 143)
Den Europæiske Union – domstolsprøvelse af lovligheden af institutionernes retsakter – restriktive foranstaltninger truffet på baggrund af situationen i Ukraine – omfanget af prøvelsen – begrænset prøvelse med hensyn til de almindelige regler – kontrol, der udstrækker sig til stillingtagen til de faktiske omstændigheder og undersøgelse af beviser for, at akterne finder anvendelse på konkrete enheder – kriterier for vedtagelse af restriktive foranstaltninger – forbindelser mellem den russiske IT-sektor og de russiske sikkerhedstjenester – Rådets manglende mulighed for i sagens natur at fremlægge præcise beviser og objektive oplysninger om hemmelige aktiviteter – Rådets skøn
[Art. 275, stk. 2, TEUF; Rådets afgørelse 2014/145/FUSP, som ændret ved afgørelse (FUSP) 2023/1218, (FUSP) 2023/1767, (FUSP) 2024/847 og (FUSP) 2024/2456, art. 2, stk. 1, litra i); Rådets forordning nr. 269/2014, art. 3, stk. 1, litra i), samt forordning 2023/1216, 2023/1765, 2024/849 og 2024/2455]
(jf. præmis 111-113, 116 og 117)
Fælles udenrigs- og sikkerhedspolitik – restriktive foranstaltninger truffet på baggrund af situationen i Ukraine – forbud mod indrejse og transit samt indefrysning af de midler, der tilhører visse personer og enheder, med henvisning til situationen i Ukraine – begrænsning af friheden til at oprette og drive egen virksomhed – lovlighed – betingelser – begrænsning fastsat ved lov – overholdelse af den påberåbte rettigheds væsentligste indhold – forfølgelse af et mål af almen interesse, der er anerkendt som sådant af Unionen – overholdelse af proportionalitetsprincippet – betingelser opfyldt
[Art. 3 TEU, art. 5 TEU og art. 21 TEU; Den Europæiske Unions charter om grundlæggende rettigheder, art. 16 og art. 52, stk. 1; Rådets afgørelse 2014/145/FUSP, som ændret ved afgørelse (FUSP) 2023/1218, (FUSP) 2023/1767, (FUSP) 2024/847 og (FUSP) 2024/2456, art. 2, stk. 1, litra i); Rådets forordning nr. 269/2014, art. 3, stk. 1, litra i), samt forordning 2023/1216, 2023/1765, 2024/849 og 2024/2455]
(jf. præmis 146-155)
Institutionernes retsakter – begrundelse – forpligtelse – rækkevidde – restriktive foranstaltninger truffet på baggrund af situationen i Ukraine – indefrysning af visse personers og enheders midler på baggrund af situationen i Ukraine – forpligtelse til i begrundelsen at identificere de specifikke og konkrete oplysninger, der begrunder den nævnte foranstaltning – afgørelse truffet under omstændigheder, som er den pågældende bekendt, og som gør det muligt for vedkommende at forstå, hvilke konsekvenser den trufne foranstaltning har for denne – kortfattet begrundelse tilladt
(Art. 296, stk. 2, TEUF; Rådets afgørelse 2014/145/FUSP, som ændret ved afgørelse (FUSP) 2023/1218, (FUSP) 2023/1767 og (FUSP) 2024/847; Rådets forordning nr. 269/2014, forordning 2023/1216, 2023/1765 og 2024/849)
(jf. præmis 159-171)
Den Europæiske Union – domstolsprøvelse af lovligheden af institutionernes retsakter – restriktive foranstaltninger truffet på baggrund af situationen i Ukraine – omfanget af prøvelsen – bevis for grundlaget for foranstaltningen – den kompetente EU-myndigheds forpligtelse til i tilfælde af anfægtelse at godtgøre grundlaget for den begrundelse, der foreholdes de berørte personer eller enheder – opførelse på listerne, der er støttet på en række præcise, konkrete og samstemmende indicier – urigtigt skøn – foreligger ikke
[Den Europæiske Unions charter om grundlæggende rettigheder, art. 47; Rådets afgørelse 2014/145/FUSP, som ændret ved afgørelse (FUSP) 2023/1218, (FUSP) 2023/1767, (FUSP) 2024/847 og (FUSP) 2024/2456, art. 2, stk. 1, litra i); Rådets forordning nr. 269/2014, art. 3, stk. 1, litra i), samt forordning 2023/1216, 2023/1765, 2024/849 og 2024/2455]
(jf. præmis 174-176, 191-199, 204, 210, 211, 217, 223-226, 236-243, 248-250, 259, 265 og 269-277)
Den Europæiske Union – domstolsprøvelse af lovligheden af institutionernes retsakter – restriktive foranstaltninger truffet på baggrund af situationen i Ukraine – omfanget af prøvelsen – opførelse af sagsøgeren på listen i bilaget til den anfægtede afgørelse på grund af dennes egenskab af juridisk person, enhed eller organ, der er aktiv i den russiske IT-sektor, med en licens, der administreres af FSB, eller en licens til våben og militært udstyr – offentligt tilgængelige dokumenter – princippet om fri bevisbedømmelse – meddelte belastende og diskulperende forhold
(Rådets afgørelse 2014/145/FUSP, som ændret ved afgørelse (FUSP) 2023/1218, (FUSP) 2023/1767 og (FUSP) 2024/847 og (FUSP) 2024/2456; Rådets forordning nr. 269/2014 samt forordning 2023/1216, 2023/1765, 2024/849 og 2024/2455)
(jf. præmis 178-179, 208 og 209)
EU-ret – principper – ret til forsvar – ret til at blive hørt – restriktive foranstaltninger truffet på baggrund af situationen i Ukraine – indefrysning af midler tilhørende juridiske personer, enheder eller organer, der er aktive i den russiske IT-sektor, med en licens, der administreres af FSB, eller en licens til våben og militært udstyr – kriterier for vedtagelse af restriktive foranstaltninger – generelle foranstaltninger – forpligtelse til forudgående at meddele sagsøgeren de beviselementer, som begrunder Rådets vedtagelse af et nyt kriterium – foreligger ikke
[Art. 29 TEU; art. 215 TEUF; Den Europæiske Unions charter om grundlæggende rettigheder, art. 41, stk. 2, litra a); Rådets afgørelse 2014/145/FUSP, som ændret ved afgørelse (FUSP) 2023/1218, (FUSP) 2023/1767, (FUSP) 2024/847 og (FUSP) 2024/2456, art. 2, stk. 1, litra i); Rådets forordning nr. 269/2014, art. 3, stk. 1, litra i), samt forordning 2023/1216, 2023/1765, 2024/849 og 2024/2455]
(jf. præmis 289 og 290)
Fælles udenrigs- og sikkerhedspolitik – restriktive foranstaltninger truffet på baggrund af situationen i Ukraine – indefrysning af midler tilhørende juridiske personer, enheder eller organer, der er aktive i den russiske IT-sektor, med en licens, der administreres af FSB, eller en licens til våben og militært udstyr – ret til forsvar – efterfølgende afgørelse, hvorved sagsøgerens navn opretholdes på listen over personer, der er omfattet af disse foranstaltninger – meddelelse til den pågældende om de nye forhold, som er blevet taget i betragtning i forbindelse med den regelmæssige fornyede gennemgang af de restriktive foranstaltninger – tilsidesættelse af retten til at blive hørt – foreligger ikke
[Den Europæiske Unions charter om grundlæggende rettigheder, art. 41, stk. 2, litra a); Rådets afgørelse 2014/145/FUSP, som ændret ved afgørelse (FUSP) 2023/1767 og (FUSP) 2024/2456, art. 6, stk. 3; Rådets forordning nr. 269/2014, art. 14, stk. 4, samt forordning 2023/1765 og 2024/2455)
(jf. præmis 294, 295, 301 og 318)
EU-ret – principper – ret til forsvar – ret til at blive hørt – Rådets forpligtelse til at besvare bemærkninger fremsat af de pågældende personer eller enheder inden vedtagelsen af de påtænkte restriktive foranstaltninger – foreligger ikke
(Den Europæiske Unions charter om grundlæggende rettigheder, art. 41, stk. 2)
(jf. præmis 308 og 312)
Resumé
Ved denne dom gav Retten ikke Positive Group PAO medhold i det annullationssøgsmål, som selskabet havde anlagt til prøvelse af de retsakter, hvorved det af Rådet for Den Europæiske Union var blevet opført på listerne over personer og enheder, der er omfattet af restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed. Denne sag gav bl.a. Retten mulighed for for første gang at udtale sig om lovligheden af kriterium i) i afgørelse 2014/145 (
1
), der gør det muligt for Rådet at vedtage restriktive foranstaltninger over for juridiske personer, enheder eller organer, der er aktive i den russiske IT-sektor, med en licens, der administreres af FSB.
Denne dom blev afsagt i forbindelse med en række restriktive foranstaltninger, som Den Europæiske Union vedtog som følge af Den Russiske Føderations militære aggression mod Ukraine den 24. februar 2022. Positive Group PAO blev pålagt indefrysning af sine midler og økonomiske ressourcer i Den Europæiske Union i juni og september 2023 (
2
) og derefter i marts og september 2024 (
3
) med den begrundelse, at selskabet var en enhed, der var aktiv i den russiske IT-sektor, med en licens, der administreredes af FSB. Rådet ændrede i september 2024 begrundelsen for opførelsen af sagsøgerens navn på de omhandlede lister, idet det præciserede, at sagsøgeren var holdingselskab i et konglomerat etableret i Rusland, der omfattede AO Pozitiv Teknolodzhiz, som var aktiv i den russiske IT-sektor, med en licens, der administreredes af FSB.
Til støtte for annullationssøgsmålet fremsatte sagsøgeren en ulovlighedsindsigelse vedrørende kriterium i) og gjorde ligeledes bl.a. gældende, at Rådet havde anlagt et urigtigt skøn.
Rettens bemærkninger
Hvad angik ulovlighedsindsigelsen vedrørende kriterium i) fastslog Retten for det første, at dette kriterium er i overensstemmelse med princippet om forudsigelighed og retssikkerhedsprincippet, eftersom kriteriet er tilstrækkeligt klart og forudsigeligt, og Rådets skønsbeføjelse er afgrænset af de formål, der forfølges med den lovgivning, der regulerer de omhandlede restriktive foranstaltninger. Retten bemærkede i denne henseende, at betingelserne for anvendelse af kriterium i) objektivt definerer en afgrænset personkreds. Anvendelsen af kriteriet forudsætter nemlig, at to objektive betingelser er opfyldt, dvs. for det første, at den pågældende juridiske person, den pågældende enhed eller det pågældende organ udøver aktiviteter i den russiske IT-sektor, og, for det andet, at den pågældende har en licens fra FSB eller en licens til »våben og militært udstyr«. Kriterium i) indgår i øvrigt i en retlig ramme, der er afgrænset af de formål, der forfølges med de omhandlede restriktive foranstaltninger, nemlig nødvendigheden af at lægge maksimalt pres på de russiske myndigheder, for at disse ophører med deres aktioner, der destabiliserer Ukraine, samt ophører med den militære aggression mod dette land. Disse restriktive foranstaltninger er således i overensstemmelse med det formål, der er omhandlet i artikel 21, stk. 2, litra c), TEU.
Retten præciserede, at hvis et moderselskab ejer eller kontrollerer et af sine datterselskaber på en sådan måde, at det udøver afgørende indflydelse på det, udgør de én »enhed« i kriterium i)’s forstand. Betingelserne for opførelse i henhold til kriterium i) af den enhed, der udgøres af moderselskabet og dets datterselskab, vil således være opfyldt, når det er datterselskabet, som er aktiv i den russiske IT-sektor, og som har en licens fra FSB.
For det andet fandt Retten, at kriterium i) ikke forekommer åbenbart uforholdsmæssigt i forhold til de formål, der forfølges med de restriktive foranstaltninger. Dette kriterium kan begrænse de midler, som Den Russiske Føderations regering råder over til at gennemføre sin informationskrig, for så vidt som de juridiske personer, enheder eller organer ved at have tilknytning til de russiske sikkerhedstjenester direkte eller indirekte bidrager til Den Russiske Føderations evne til at gennemføre sine tiltag og politikker, der har til formål at underminere Ukraines territoriale integritet, suverænitet og uafhængighed. Dette kriterium fremtræder således som nødvendigt for at øge presset på de russiske myndigheder, med henblik på at disse ophører med deres handlinger og politikker, der destabiliserer Ukraine, såsom handlinger i form af bl.a. informationskrig. Retten præciserede, at kriterium i) kompromitterer sådanne enheders evne til at støtte de russiske sikkerhedstjenester, og at det ikke er åbenbart uegnet i forhold til disse formål og derfor ikke kan anses for uforholdsmæssigt, for så vidt som det ikke pålægger Rådet at godtgøre, at den pågældende enhed faktisk deltog i informationskrigen. Retten fandt i denne henseende, at den betingelse, der er fastsat i kriterium i), om besiddelse af en licens fra FSB eller en licens til »våben og militært udstyr«, for så vidt som den gør det muligt at ramme ikke blot enheder i den russiske IT-sektor, der faktisk deltager i informationskrigen, men ligeledes enheder, der kan forventes at blive mobiliseret af de russiske sikkerhedstjenester for at bistå dem, er passende og nødvendig for at nå det formål, der forfølges med dette kriterium.
For det tredje fastslog Retten, at kriteriet ikke udgør et uforholdsmæssigt indgreb i friheden til at oprette og drive egen virksomhed (
4
). Retten fandt navnlig, at Rådet, henset til den afgørende betydning af de formål, der forfølges med de restriktive foranstaltninger, uden at overskride grænserne for sin skønsbeføjelse kunne fastslå, at de indgreb i friheden til at oprette og drive egen virksomhed, som anvendelsen af kriterium i) ville medføre, var hensigtsmæssige og nødvendige med henblik på at øge presset på Den Russiske Føderation. Da disse foranstaltninger ikke forhindrer russiske virksomheder i IT-sektoren i at udøve deres forretningsaktiviteter, kan sådanne indgreb, henset til de forfulgte formål, nemlig ikke anses for at være uforholdsmæssige og uantagelige indgreb i det centrale indhold af friheden til at oprette og drive egen virksomhed for de enheder, der er omfattet af dette kriterium.
Hvad angik de urigtige skøn, som sagsøgeren havde påberåbt sig, præciserede Retten, at den person, der var udpeget i de oprindelige retsakter og retsakterne om opretholdelse af september 2023, for hvem det skulle godtgøres, at vedkommende opfyldte de betingelser, der er fastsat i kriterium i), var sagsøgeren i sin egenskab af en enhed med navnet Positive Technologies eller Gruppa Pozitiva og ikke sagsøgeren i sin egenskab af selskab eller juridisk person. Selv om Pozitiv Teknolodzhiz var en juridisk person, der var juridisk forskellig fra sagsøgeren, kunne Rådet desuden med føje fastslå, at Pozitiv Teknolodzhiz, henset til den omstændighed, at sagsøgeren ejede 100% af dette datterselskab, udøvede en afgørende indflydelse på dette datterselskab, og at sidstnævnte ikke var en selvstændig enhed i forhold til sagsøgeren. For så vidt som det var godtgjort, at dets datterselskab Pozitiv Teknolodzhiz havde en licens fra FSB, var betingelserne for opførelse i henhold til kriterium i) vedrørende sagsøgeren som enhed derfor opfyldt. I denne sammenhæng var den omstændighed, at det skatteidentifikationsnummer, der fremgik af licenserne fra FSB, ikke svarede til det nummer, som sagsøgeren havde som juridisk person, uden betydning med henblik på at godtgøre, at sagsøgeren som enhed opfyldte betingelserne for opførelse på listen i henhold til kriterium i). Retten konkluderede, at Rådet ikke havde anlagt et urigtigt skøn ved at opføre og opretholde sagsøgerens navn på de omhandlede lister.
(
1
) – Artikel 2, stk. 1, litra i), i Rådets afgørelse 2014/145/FUSP af 17.3.2014 om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed (EUT 2014, L 78, s. 16), som ændret ved Rådets afgørelse 2023/1218 af 23.6.2023 (EUT 2023, L 159 I, s. 526) [herefter »kriterium i)«]:
»1. Alle pengemidler og økonomiske ressourcer, som tilhører [...]
i) juridiske personer, enheder eller organer, der er aktive i den russiske IT-sektor, med en licens, der administreres af Den Russiske Føderations Føderale Sikkerhedstjenestes (FSB) center for licensudstedelse, certificering og beskyttelse af statshemmeligheder[,] eller en »våben og militært udstyr« licens, der administreres af det russiske industri- og handelsministerium [...] indefryses.«
(
2
) – Rådets afgørelse (FUSP) 2023/1218 af 23.6.2023 om ændring af afgørelse 2014/145/FUSP om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed (EUT 2023, L 159 I, s. 526), og Rådets gennemførelsesforordning (EU) 2023/1216 af 23.6.2023 om gennemførelse af forordning (EU) nr. 269/2014 om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed (EUT 2023, L 159 I, s. 1) (herefter samlet »de oprindelige retsakter«), samt Rådets afgørelse (FUSP) 2023/1767 af 13.9.2023 om ændring af afgørelse 2014/145/FUSP om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed (EUT 2023, L 226, s. 104), og Rådets gennemførelsesforordning (EU) 2023/1765 af 13.9.2023 om gennemførelse af forordning (EU) nr. 269/2014 om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed (EUT 2023, L 226, s. 3) (herefter samlet »retsakterne om opretholdelse af september 2023«).
(
3
) – Rådets afgørelse (FUSP) 2024/847 af 12.3.2024 om ændring af afgørelse 2014/145/FUSP om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed (EUT L, 2024/847), og Rådets gennemførelsesforordning (EU) 2024/849 af 12.3.2024 om gennemførelse af forordning (EU) nr. 269/2014 om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed (EUT L, 2024/849) (herefter samlet »retsakterne om opretholdelse af marts 2024«), samt Rådets afgørelse (FUSP) 2024/2456 af 12.9.2024 om ændring af afgørelse 2014/145/FUSP om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed (EUT L, 2024/2456), og Rådets gennemførelsesforordning (EU) 2024/2455 af 12.9.2024 om gennemførelse af forordning (EU) nr. 269/2014 om restriktive foranstaltninger over for tiltag, der underminerer eller truer Ukraines territoriale integritet, suverænitet og uafhængighed (EUT L, 2024/2455) (herefter samlet »retsakterne om opretholdelse af september 2024«).
(
4
) – Denne frihed er fastsat i artikel 16 i Den Europæiske Unions charter om grundlæggende rettigheder.